ai4bharat/Pralekha huggingface dataset:
சிறப்பு சேவைகள் மற்றும் கட்டுரைகள்
ஜெர்மனி மற்றும் நெதர்லாந்தில் இருந்து வந்த தடை செய்யப்பட்ட மாத்திரைகள் மற்றும் எம்.டி.எம்.ஏ. கிரிஸ்டல்களை சென்னை விமான நிலைய சுங்கத் துறையினர் பறிமுதல் செய்தனர். இரண்டு பேரிடம் அதிகாரிகள் விசாரணை.
ஜெர்மனி மற்றும் நெதர்லாந்தில் இருந்து சென்னையில் உள்ள வெளிநாட்டு தபால் அலுவலகத்திற்கு வந்த பார்சல்களில் தடை செய்யப்பட்ட போதைப் பொருள்கள் இருப்பதாக எழுந்த சந்தேகத்தின் பேரில் சென்னை விமான நிலைய சுங்கத் துறையினர் ஆய்வு செய்ததில் இரண்டு பேரை விசாரணைக்காகப் பிடித்து வைத்துள்ளனர். ஜெர்மனியில் இருந்து வந்த பார்சலை அதிகாரிகள் பிரித்துப் பார்த்தபோது, இரண்டு பிளாஸ்டிக் உறைகளில் 100 சிவப்பு நிற மற்றும் 50 நீல நிற எம்.டி.எம்.ஏ. மாத்திரைகள் இருந்தது கண்டுபிடிக்கப்பட்டது. டெஸ்லா நிறுவனத்தின் லோகோ பதிக்கப்பட்டுள்ள சிவப்புநிற மாத்திரையில் 224 மி.கி. எம்.டி.எம்.ஏ. மற்றும் EA ஸ்போர்ட்ஸ் சின்னம் பதிக்கப்பட்ட நீல நிற மாத்திரைகளில் 176 மி.கி. எம்.டி.எம்.ஏ. இருந்ததும் தெரிய வந்தது. நெதர்லாந்தில் இருந்து வந்த ஒரு பார்சலைப் பிரித்துப் பார்த்தபோது, 100 எம்.டி.எம்.ஏ. மாத்திரைகள் கண்டுபிடிக்கப்பட்டது. இவை மனிதரின் மண்டை ஓடு போன்ற வடிவில் MY BRAND/ Totenkopf Skull என குறிப்பிடப்பட்டு இருந்தன. இதில் 248 மி.கி. அளவு எம்.டி.எம்.ஏ. இருப்பது ஆய்வில் தெரிய வந்தது. நெதர்லாந்தில் இருந்து வந்த மேலும் ஒரு பார்சலில் 26 எம்.டி.எம்.ஏ. மாத்திரைகள் கண்டுபிடிக்கப்பட்டது. இவற்றில் Jurassis என குறிப்பிடப்பட்டு டைனாசோர் படம் அச்சிடப்பட்டுள்ளது. இதில் 300 மி.கி. எம்.டி.எம்.ஏ. உள்ளது. நான்காவது பார்சலில் 7 கிராம் அளவுக்கு எம்.டி.எம்.ஏ. கிரிஸ்டல் இருப்பது தெரிய வந்தது. மொத்தத்தில் ரூ.9 லட்சம் மதிப்புள்ள 276 எம்.டி.எம்.ஏ. மாத்திரைகள், 7 கிராம் எம்.டி.எம்.ஏ. கிரிஸ்டல் ஆகியவை மீட்கப்பட்டு என்.டி.பி.எஸ். சட்டம் 1985-ன் கீழ் பறிமுதல் செய்யப்பட்டன.
இரண்டு பார்சல்கள் சென்னையில் வெவ்வேறு நபர்களுக்கான முகவரியிடப்பட்டு வந்துள்ளன. அதன் அடிப்படையில் விசாரணை மேற்கொண்டு, சோதனைகள் நடத்தியதில், போதை மருந்துகள் கடத்தலில் அவர்களின் பங்கை உறுதிப்படுத்துவதற்காக ஒருவரை அதிகாரிகள் அழைத்துச் சென்றனர். மற்ற இரு பார்சல்களும் சென்னைக்கு வெளியில் உள்ள முகவரிகளுக்கு வந்துள்ளன. புதுவை அருகே தமிழகத்தில் விழுப்புரம் மாவட்டத்தில் ஆரோவில் பகுதிக்கு ஒரு பார்சல் வந்திருந்தது. இளம் இந்திய பெண்மணி ஒருவரின் பெயருக்கு அது அனுப்பப்பட்டுள்ளது. அவர் ஆரோவில் வளாகத்தில் தன்னார்வலராக சேவை செய்து வருகிறார். இந்தக் கடத்தலில் அவருடைய பங்கை உறுதி செய்வதற்காக அவரையும் அதிகாரிகள் அழைத்துச் சென்றுள்ளனர். மற்றொரு பார்சல் சேலம் மாவட்டத்தில் ஒரு முகவரிக்கு வந்துள்ளது. முகவரியில் குறிப்பிடப்பட்டுள்ள பெயர் போலியானது என விசாரணையில் தெரிய வந்துள்ளது.
இதுதொடர்பாக தொடர்ந்து விசாரணை நடைபெற்று வருகிறது.
(Visitor Counter : 147
விவசாயத்துறை அமைச்சகம்
உலகளவில் சர்வதேச சிறுதானியங்கள் ஆண்டு 2023-ஐ பிரபலப்படுத்துவதில் பங்களிப்பு செய்யுமாறு தேசிய வேளாண்மை கூட்டுறவு சந்தை கூட்டமைப்பை மத்திய வேளாண் துறை அமைச்சர் திரு நரேந்திர சிங் தோமர் அறிவுறுத்தியுள்ளார்
உலகளவில் சர்வதேச சிறுதானியங்கள் ஆண்டு 2023-ஐ பிரபலப்படுத்துவதில் பங்களிப்பு செய்யுமாறு தேசிய வேளாண்மை கூட்டுறவு சந்தை கூட்டமைப்பை மத்திய வேளாண் துறை அமைச்சர் திரு நரேந்திர சிங் தோமர் அறிவுறுத்தியுள்ளார்.
திரு தோமரின் வழிகாட்டுதலின் படி, சிறுதானியங்களை பிரபலப்படுத்தும் முன்னெடுப்பிற்காக மத்திய வேளாண் மற்றும் விவசாயிகள் நலத்துறை அமைச்சகத்துடன், தேசிய வேளாண்மை கூட்டுறவு சந்தை கூட்டமைப்பை ஒப்பந்தம் மேற்கொண்டுள்ளது. அந்த ஒப்பந்தத்தின்படி, சிறுதானியங்கள் தொடர்புடைய ஸ்டார்டப் நிறுவனங்களுக்கு சந்தை இணைப்பு, தேசிய வேளாண்மை கூட்டுறவு சந்தை கூட்டமைப்பு சில்லரை விற்பனையகங்களில் சிறுதானியங்களுக்கென தனிப்பகுதியை உருவாக்குதல், சிறுதானியங்கள் விற்பனை இயந்திரங்களை பொருத்துதல் ஆகியவற்றை தில்லி முழுவதும் ஏற்படுத்த தொடங்கியுள்ளது.
ஜல்சக்தி அமைச்சகம்
தூய்மை இந்தியா  இயக்கத்தின் கீழ், உலக கழிப்பறை தினம் நாளை அனுசரிப்பு
மத்திய ஜல் சக்தி அமைச்சகத்தின் கீழ் செயல்படும் குடிநீர் மற்றும் சுகாதார துறை, நாளை, நவம்பர் 19, 2020 அன்று உலக கழிப்பறை தினத்தை கடைப்பிடிக்கிறது.
தூய்மை இந்தியா  இயக்கத்தின் கீழ் பாதுகாப்பான சுகாதாரம் குறித்த விழிப்புணர்வை ஏற்படுத்தவும், தூய்மை இந்தியாவை உருவாக்குவதில் சிறந்த பங்களிப்பை வழங்கிய மாவட்டங்கள்/ மாநிலங்களை கவுரவிக்கவும் இந்த தினம் கடைபிடிக்கப்படுகிறது.
மத்திய ஜல் சக்தி அமைச்சர் திரு கஜேந்திர சிங் ஷெகாவத் மற்றும் இணை அமைச்சர் திரு ரத்தன் லால் கட்டாரியா ஆகியோர் நாளை  நடைபெறும் நிகழ்ச்சியில் கலந்துகொண்டு முன்னணி மாவட்டங்கள்/ மாநிலங்களுக்கு காணொலி வாயிலாக விருதுகளை வழங்குவார்கள்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1673772
ரெயில்வே அமைச்சகம்
ரயில் பாதைகள் அருகே விலங்குகள் பாதுகாப்புக்கான நடவடிக்கைகள்
வன விலங்குகள் ரயில் தண்டவாளங்களில் அடிபட்டு உயிரிழப்பதைக் குறைக்க அந்தந்த மண்டல ரயில்வேக்கள் ஏராளமான தடுப்பு நடவடிக்கைகளை மேற்கொண்டு வருவதாக ரயில்வே அமைச்சர் திரு அஸ்வினி வைஷ்ணவ் தெரிவித்துள்ளார்.
மாநிலங்களவையில் கேள்வி ஒன்றுக்கு எழுத்து மூலம் பதில் அளித்த அவர், தண்டவாளங்களுக்கு அருகே கொட்டப்படும் குப்பைகளை அப்புறப்படுத்தவும், காட்டுத் தாவரங்களை அகற்றவும், நடவடிக்கை எடுக்கப்பட்டுள்ளதாக கூறினார்.
மேலும், கால்நடை / வனவிலங்குகள் ரயில் தண்டவாளங்களில் அடிபடக் கூடிய இடங்களில், ரயில் ஓட்டுநர்களுக்கு விழிப்புணர்வு ஏற்படுத்தும் விதமாக அடிக்கடி விசில் அடிக்க ஏற்பாடு செய்யப்பட்டுள்ளது. மேலும் விலங்குகள் கடந்து செல்லும் இடங்களில் தடுப்பு வேலி அல்லது எல்லைச் சுவர் அமைக்கவும் நடவடிக்கை எடுக்கப்படுவதுடன், தண்டவாளங்கள் அருகே உணவுக்கழிவுகளைக் கொட்டுவதைத் தவிர்க்கவும், முயற்சி மேற்கொள்ளப்பட்டுள்ளதாக அவர் கூறியுள்ளார்.
மேலும், வனப்பகுதிகள் வழியாக செல்லும் ரயில்பாதைகளில், குறிப்பிட்ட சில இடங்களில் வேகக் கட்டுப்பாடுகளை விதிப்பதுடன், யானைகள் மற்றும் பிற விலங்கினங்கள் அப்பகுதியில் இருப்பது குறித்து ரயில் ஓட்டுநர்களை எச்சரிக்கும் விதமாக ஒளிரும் தகவல் பலகைகளை அமைப்பது, விலங்குகள் கடந்து செல்ல ஏதுவாக வனப்பகுதிகளில் சுரங்கப்பாதைகளை அமைப்பது உள்ளிட்ட நடவடிக்கைகள் எடுக்கப்பட்டு வருவதாகவும் அமைச்சர் திரு அஸ்வினி வைஷ்ணவ் தமது பதிலில் குறிப்பிட்டுள்ளார்.
PIB Headquarters
ரூ.1 கோடி மதிப்புள்ள 2.5 கிலோ தங்கம், 10 ஆயிரம் அமெரிக்க டாலர் - சென்னை விமான நிலையத்தில் பறிமுதல், ஒருவர் கைது
சென்னை விமான நிலையத்தில் சென்ற வியாழக்கிழமையன்று கொழும்பில் இருந்து வந்த ராமநாதபுரத்தைச் சேர்ந்த முகமது அசாருதீன், இம்தியாஸ், புதுக்கோட்டையை சேர்ந்த அசாருதீன், அப்துல் கலாம் ஆசாத், சிங்கப்பூரிலிருந்து வந்த சென்னையை சேர்ந்த முகமது இம்ரான்கான், ராமநாதபுரத்தைச் சேர்ந்த முகமது மன்சூர் அலி, கான் முகமத் ஆகிய 6 பேரிடம் சந்தேகத்தின் பேரில் சோதனை நடத்தப்பட்டது. இவர்களிடம் தொடர்ச்சியாக விசாரணை மேற்கொள்ளப்பட்டதில் இவர்கள் தங்களது மலக்குடல் பகுதியில் ரப்பர் போன்ற பொருள் வடிவத்தில் தங்கத்தை மறைத்து கொண்டுவந்திருப்பதை ஒப்புக்கொண்டனர். இந்த தங்கத்தை மீட்டபோது அது ரூ.80 லட்சம் மதிப்புள்ள 2 கிலோ எடையுள்ள 24 காரட் தங்கம் என்று கண்டுபிடிக்கப்பட்டு சுங்க சட்டத்தின்கீழ் பறிமுதல் செய்யப்பட்டது. இது தொடர்பாக ஒருவர் கைது செய்யப்பட்டார்.
மற்றும் இரண்டு சோதனைகளில், துபாயிலிருந்து வந்த புதுக்கோட்டையைச் சேர்ந்த முகமது ரெஃபாயுதின், கொழும்பில் இருந்து வந்த கடலூரைச் சேர்ந்த முகமது இப்ராஹிம் ஆகிய இரண்டு பயணிகள் சென்னை விமான நிலையத்தில் தடுத்து நிறுத்தப்பட்டனர். அவர்களை சோதனை செய்தபோது, சிறிய துண்டுகளாக பேண்ட் பைகளில் மறைத்து கொண்டுவரப்பட்ட 65 கிராம் தங்கம் மற்றும் அவர்களது மலக்குடலில் ரப்பர் போன்ற பொருளாக மறைத்து கொண்டுவரப்பட்ட 5 பொட்டலங்களில் இருந்த தங்கம் ஆகியவை கண்டுபிடிக்கப்பட்டன. இவற்றை மீட்டப்பின், ரூ.27 லட்சம் மதிப்பிலான 678 கிராம் எடையுள்ள இந்த தங்கம் சுங்கத்துறை சட்டத்தின்கீழ் பறிமுதல் செய்யப்பட்டது. மேலும், சோதனை நடத்தியதில் ரூ.81,000 மதிப்புள்ள மாற்றியமைக்கப்பட்ட 5 லேப்டாப்புகளும், 5,600 சிகரெட்டுகளும் கண்டுபிடிக்கப்பட்டு சுங்கத்துறை சட்டத்தின்கீழ் பறிமுதல் செய்யப்பட்டன.
வியாழக்கிழமை இரவில் ராமநாதபுரத்தைச் சேர்ந்த அப்தீன் என்ற கொழும்பு வழியாக சிங்கப்பூர் செல்ல வேண்டிய பயணியை, புறப்பாட்டு முனையத்தில் மறித்து சோதனை நடத்தப்பட்டது. அவரது உடலில் சோதனையிட்ட போது அவரது தோல் செருப்புகளில் மறைத்து வைக்கப்பட்டிருந்த ரூ.7 லட்சம் மதிப்பிலான 10,000 அமெரிக்க டாலர் கண்டுபிடிக்கப்பட்டது. இந்த பணம் சுங்கவரிச்சட்டம் மற்றும் அந்நியச் செலாவணி ஏற்றுமதி - இறக்குமதி திருத்தச்சட்டம் ஆகியவற்றின்கீழ் பறிமுதல் செய்யப்பட்டது.
மேல் விசாரணைகள் நடைபெற்று வருகின்றன என்று, சென்னை சர்வதேச விமான நிலைய சுங்கத்துறை ஆணையாளர், இன்று  வெளியிட்ட செய்திக்குறிப்பு தெரிவிக்கிறது.
குடியரசுத் துணைத் தலைவர் செயலகம்
சமூகத்தில் விவாதம் மற்றும் உரையாடலுக்கான இடத்தை வலுப்படுத்துமாறு குடியரசு துணைத்தலைவர் அழைப்பு விடுத்துள்ளார்
சமூகத்தில் விவாதம் மற்றும் உரையாடலுக்கான இடத்தை வலுப்படுத்துமாறு குடியரசு துணைத்தலைவர் திரு ஜக்தீப் தன்கர் அழைப்பு விடுத்துள்ளார். மற்றவர்களின் கருத்தினை சகித்து கொள்ளாதது, சுதந்திரமான சிந்தனை பரிமாற்றத்திற்கு எதிரானது என்றும் அவர் கூறினார்.
குவஹாத்தியில் இன்று பிரஜ்னா பிராவா ஏற்பாடு செய்திருந்த லோக்மான்தன் எனும் தேசிய உரையாடலின் மூன்றாவது பகுதியை இன்று தொடங்கிவைத்து பேசிய அவர், வாதம், விவாதம், அறிவுப்பகிர்தல் என்ற மகத்தான பாரம்பரியத்தை இந்தியா கொண்டிருந்ததை நினைவுகூர்ந்தார்.
வடகிழக்கு இந்தியாவின் வளமான கலாச்சார பாரம்பரியங்களை எடுத்துரைப்பதற்காக நிகழ்ச்சி ஏற்பாட்டாளர்களை பாராட்டிய திரு தன்கர், இவற்றின் பன்முகத்தன்மை பற்றி குறிப்பிட்டார். அமைதி, நல்லிணக்கம், சகோதரத்துவம் எனும் மிகச்சிறந்த இந்திய மாண்புகளை இந்தப்பகுதியின் கலாச்சார நடைமுறைகள் எதிரொலிக்கின்றன என்று அவர் கூறினார்.
இந்திய சமூகத்தின் அறிஞர்களின் பங்களிப்பை சுட்டிக்காட்டிய குடியரசு துணைத்தலைவர், கொள்கை விஷயங்களில் மன்னர்களுக்கு முனிவர்கள் அறிவுரை கூறி சமூகத்தில் நல்லிணக்கத்தையும், நிலைத்தன்மையையும் உறுதிசெய்த வரலாற்று தகவலை எடுத்துரைத்தார். தற்போதுள்ள பிரச்சனைகள் பற்றி பேசுமாறு அறிஞர்களுக்கு அழைப்பு விடுத்த அவர், தற்காலத்தில் அறிஞர்கள் மௌனமாக இருப்பதென முடிவு செய்தால் சமூகத்தின் மிகமுக்கியமான இந்த பிரிவினர் பிறகு எப்போதுமே மௌனமாக இருக்க நேரிடும் என்றார். சுதந்திரமான உரையாடலை இவர்கள் நடத்தும் போதுதான் சமூகத்தின் நேர்மையும், உரிமையும் பாதுகாக்கப்படும் என்று அவர் கூறினார்.
அரசின் மூன்று பிரிவுகளான சட்டம் இயற்றும் அமைப்பு, நிர்வாகம், நீதித்துறை ஆகியவற்றின் இணக்கமான, சீரான தன்மையை உறுதிசெய்ய அறிஞர்களின் பங்களிப்பு இன்றியமையாதது என்றும் குடியரசு துணைத்தலைவர் கூறினார். கருத்து வெளியிடும் சுதந்திரம் ஜனநாயகத்தின் அமிர்தம் என்று அவர் குறிப்பிட்டார்.
இந்த நிகழ்வில் அசாம் ஆளுநர் பேராசிரியர் ஜகதீஷ் முக்கி, முதலமைச்சர் டாக்டர் ஹிமந்த பிஸ்வா சர்மா, பிரஜ்னா பிராவாவின் தேசிய அமைப்பாளர் திரு ஜெ.நந்தகுமார், லோக்மான்தன், செயல் தலைவர் டாக்டர் கார்கி சைக்யா மகந்தா ஆகியோரும் கலந்துகொண்டனர்.
நிகழ்ச்சிக்கு பின்னர் ஆளுநர் மாளிகைக்கு வந்திருந்த குடியரசு துணைத்தலைவர் இம்மாநிலத்தைச் சேர்ந்த முக்கிய பிரமுகர்களுடன் கலந்துரையாடினார். பின்னர் குவஹாத்தியில் உள்ள புகழ்மிக்க காமாக்யா ஆலயத்திற்கு தமது மனைவி டாக்டர் சுதேஷ் தன்கருடன் சென்றிருந்த அவர், அங்கு வழிபாடு செய்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1861473
உள்துறை அமைச்சகம்
தென்-மேற்கு பருவமழை காலத்தில் இயற்கை பேரிடர்களை கையாளும் தயார் நிலை குறித்து மத்திய உள்துறை அமைச்சகம் ஆய்வு
மாநிலங்கள் மற்றும் யூனியன் பிரதேசங்களின் நிவாரண ஆணையர்கள், பேரிடர் மேலாண்மைத்துறை செயலாளர்கள் ஆகியோருடன் ஆண்டு கூட்டத்தை காணொலி காட்சி மூலம் மத்திய உள்துறை அமைச்சகம் இன்று நடத்தியது.
முக்கியமாக, இந்தாண்டு தென்மேற்கு பருவமழை காலத்தில் இயற்கை பேரிடர் ஏற்பட்டால், அதை எதிர்கொள்வதற்கான தயார்நிலை குறித்து ஆய்வு செய்வதற்காக இந்தக் கூட்டம் கூட்டப்பட்டது.
இந்த கூட்டத்துக்கு மத்திய உள்துறை செயலாளர் தலைமை வகித்தார்.
தனது துவக்க உரையில், ஆண்டு முழுவதும் 24 மணி நேரமும் தயார் நிலையை உறுதி செய்யும் வகையில் திறன்களை மேம்படுத்துவதன் அவசியத்தை மத்திய உள்துறை செயலாளர் வலியுறுத்தினார். கனமழை அல்லது வெள்ளம் ஏற்பட்டால், மருத்துவமனைகள், ஆக்ஸிஜன் உற்பத்தி ஆலைகள் ஆகியவற்றை பாதுகாப்பதில் கூடுதல் முயற்சிகள் மேற்கொள்ளும்படி அவர் அனைத்து அதிகாரிகளுக்கும் அறிவுறுத்தினார்.
கொரோனா தொற்றுக்கு இடையில் வெள்ளம், புயல், பூகம்பம் போன்ற இயற்கை பேரிடர்கள் காரணமாக ஏற்படும் இழப்புகளை குறைக்க, மத்திய, மாநில அரசு அதிகாரிகள் தயார் நிலையில் இருக்க வேண்டும் என மத்திய உள்துறை செயலாளர் கேட்டுக் கொண்டார்.
தேசிய தொலை உணர்வு மையம் உருவாக்கிய அவசரநிலை மேலாண்மைக்கான தேசிய தரவுகள் 4.0-ஐ மத்திய உள்துறை செயலாளர் வெளியிட்டார். இது நாட்டில் பேரிடர் பாதிப்பை குறைக்க, முன்னறிவிப்பு மையத்தின் எச்சரிக்கைகளை ஒருங்கிணைத்து, மாவட்ட அளவில் பேரிடர் மேலாண்மை அதிகாரிகளுக்கு அனுப்ப உதவியாக இருக்கும்.
மாநிலங்கள் மற்றும் யூனியன் பிரதேசங்களின் பேரிடர் தயார்நிலை, முன்கூட்டிய எச்சரிக்கை முறைகள், வெள்ளம்/ஆறு/அணை மேலாண்மை, பேரிடர் மேலாண்மை திட்டங்கள் தொடர்பான பிரச்னைகள் குறித்தும் இந்த கூட்டத்தில் ஆலோசிக்கப்பட்டது.
மேலும் விவரங்களுக்கு கீழே உள்ள ஆங்கில செய்திக் குறிப்பைக் காணவும்.
https://pib.gov.in/PressReleasePage.aspx?PRID=1720627
சுரங்கங்கள் அமைச்சகம்
மைனிங் இன்டாபா எனும் சர்வதேச மாநாட்டின் இந்திய குழுவிற்கு மத்திய அமைச்சர் ராவ் சாகிப் பாட்டில் தன்வே தலைமை தாங்கினார்
உலகில் சுரங்கம் தொடர்பான மாநாடுகளில் மிகவும் பிரபலமான மைனிங் இன்டாபா ஒவ்வொரு ஆண்டும் தென்னாப்பிரிக்காவின் கேப் டவுன் நகரில் நடைபெறுகிறது. இந்த ஆண்டு நடைபெற்ற மாநாட்டில் பங்கேற்ற இந்தியக் குழுவிற்கு மத்திய சுரங்கங்கள், நிலக்கரி மற்றும் ரயில்வே துறை இணையமைச்சர் திரு ராவ் சாகிப் பாட்டில் தன்வே தலைமை தாங்கினார். மத்திய பிரதேச அரசின் சுரங்கம் மற்றும் தொழிலாளர் நலத்துறை அமைச்சர் திரு பிரிஜேந்திர பிரதாப் சிங்கும் இந்த மாநாட்டில் கலந்துகொண்டார்.
இந்திய சுரங்கம் மற்றும் தாதுப்பொருட்கள் துறையின் பலத்தை வெளிப்படுத்தும் விதமாக மாநாட்டு வளாகத்தில் இந்திய அரங்கு அமைக்கப்பட்டிருந்தது. “இந்தியாவில் முதலீட்டு வாய்ப்புகள்” என்ற மையப் பொருளிலான இந்த அரங்கினை மத்திய அமைச்சர் திரு ராவ் சாகிப் பாட்டில் தன்வே, மத்தியப் பிரதேச அமைச்சர் பிரிஜேந்திர பிரதாப் சிங் ஆகியோர் 2023, பிப்ரவரி 6 அன்று திறந்துவைத்தனர். இதன் வடிவமைப்பும், உள்ளடக்கமும் சர்வதேச தூதுக்குழுக்களால் பெரிதும் பாராட்டப்பட்டன. மத்திய அரசால் மேற்கொள்ளப்படும் முன்முயற்சிகள் மற்றும் சீர்திருத்தங்களை எடுத்துரைக்கும் கையேடுகளும் பல்வேறு மாநில அரசுகளால் ஏலம் விடப்பட இருக்கும் சுரங்கங்கள் பற்றிய கையேடுகளும் விநியோகிக்கப்பட்டன.
இந்த மாநாட்டிற்கு இடையே, சவுதி அரேபியா, நைஜீரியா, காங்கோ, ஸாம்பியா ஆகிய நாடுகளுடன் அமைச்சர்கள் நிலையிலான இருதரப்பு சந்திப்புகள் நடைபெற்றன.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1897899
குடியரசுத் தலைவர் செயலகம்
தேசிய சுகாதாரம் மற்றும் குடும்ப நலத்துறை நிறுவனத்தின் 2-வது அடிப்படை வகுப்பினில் பயிற்சி பெறும் பொதுப்பணி மருத்துவ அலுவலர்கள் குடியரசுத் தலைவரைச் சந்தித்தனர்
இன்று , தேசிய சுகாதாரம் மற்றும் குடும்பநலத் துறை நிறுவனத்தின் 2-வது அடிப்படை வகுப்பில் பயிற்சி பெறும் பொதுப்பணி மருத்துவ அலுவலர்கள், குடியரசுத் தலைவர் திரு.ராம் நாத் கோவிந்தை குடியரசுத் தலைவர் மாளிகையில் சந்தித்தனர்.
மருத்துவ அலுவலர்களிடையே உரையாற்றிய குடியரசுத் தலைவர், ‘நமது நாட்டில் நோய்களின் சுமை மாறி வருகிறது. நாம் பரவக்கூடிய நோய்களான காசநோய், மலேரியா மற்றும் டெங்கு போன்றவற்றை கட்டுப்படுத்துவதுடன், பரவாத நோய்கள் மீதும் கவனம் செலுத்த வேண்டும். உடல் நலனுக்கு கூடுதல் முக்கியத்துவம் தரும் வகையில், பத்து ஆண்டுகளுக்குப் பிறகு திருத்தப்பட்ட தேசிய சுகாதாரக் கொள்கையை அரசு வகுத்துள்ளது. இதன் மூலம் குறைந்த கட்டணத்தில் புதிய மற்றும் புத்தாக்க வழியில் அனைவருக்கும் சுகாதாரம் கிடைக்க வழி வகுக்கப்பட்டுள்ளது என்று கூறினார்.
உலகளாவிய சுகாதாரப் பாதுகாப்பு என்பதுதான் இந்த அரசின் சுகாதாரத் திட்டமாக இருக்கிறது. இந்த தேசிய சுகாதாரத் திட்டத்தை அமல்படுத்துவது, உங்களைப் போன்ற மருத்துவ அலுவலர்களின் பொறுப்பு ஆகும். சமூகம், கிராமம் மற்றும் மாவட்ட அளவில் இவற்றை சிறப்புற நிர்வகிக்க வேண்டும். மக்களுக்கு உடல் நலன் ஒரு கவலையாக இல்லாத பட்சத்தில்தான், சமுதாய மற்றும் பொருளாதார வளர்ச்சியில் அவர்கள் முக்கியப் பங்கு வகிக்க முடியும். தூய்மை இந்தியா, பெண் குழந்தையைக் காப்போம், பெண் குழந்தையைப் படிக்க வைப்போம் போன்ற திட்டங்கள் மூலம் இந்திய அரசும் இந்த சேவைக்கு ஆதரவளிக்கிறது என்றும் குடியரசுத் தலைவர் கூறினார்.
நோயாளிகளின் பிரச்சினை மற்றும் கவலைகளைக் கேட்பதற்கு மருத்துவர்கள் சில நிமிடங்கள் ஒதுக்கவேண்டும், அதுதான் அவர்களுக்கு நோயில் இருந்து மீண்டு வருவதற்கான மனவலிமையைக் கொடுக்கும் என்று மருத்துவர்களுக்கு குடியரசுத் தலைவர் ஆலோசனை வழங்கினார்.
(Visitor Counter : 86
பிரதமர் அலுவலகம்
கந்தாட குடி திரைப்படத்தின் முன்னோட்ட வெளியீட்டிற்கு பிரதமர் வாழ்த்து
‘கர்நாடகாவின் இயற்கை அழகு மற்றும் சுற்றுச்சூழல் பாதுகாப்பைப் போற்றும் வகையில் அமைந்துள்ள மறைந்த கன்னட திரைப்பட நடிகர் புனித் ராஜ்குமாரின் அபிமான திட்டமான கந்தாட குடியின் முன்னோட்டம் வெளியானதற்கு பிரதமர் திரு நரேந்திர மோடி தமது நல்வாழ்த்துகளைத் தெரிவித்துக் கொண்டுள்ளார். உலகம் முழுவதும் உள்ள லட்சக்கணக்கானவர்களின் இதயங்களில் மறைந்த புனித் ராஜ்குமார் இன்னும் வாழ்வதாக பிரதமர் குறிப்பிட்டார்.
மறைந்த கன்னட நடிகர் புனித் ராஜ்குமாரின் மனைவி திருமதி அஸ்வினி புனித் ராஜ்குமாரின் ட்விட்டர் பதிவை மேற்கோள் காட்டி, பிரதமர் ட்வீட் செய்துள்ள பதிவில் கூறியிருப்பதாவது:
“உலகம் முழுவதும் உள்ள லட்சக்கணக்கானவர்களின் இதயங்களில் அப்பு இன்னும் வாழ்ந்து வருகிறார். அறிவு கூர்மையான ஆளுமையோடு, ஆற்றல் நிறைந்தவராகவும், ஒப்பற்ற திறமை படைத்தவராகவும் அவர் விளங்கினார். இயற்கை அன்னைக்கும், கர்நாடகாவின் இயற்கை அழகு மற்றும் சுற்றுச்சூழல் பாதுகாப்பிற்கும் கந்தாட குடி, ஓர் சமர்ப்பணம். இந்த முயற்சிக்கு எனது நல்வாழ்த்துகள்.”
பிரதமர் அலுவலகம்
உலக சுற்றுச்சூழல் தினத்தையொட்டி பிரதமரின் செய்தி
உலக சுற்றுச்சூழல் தினத்தை ஒட்டி பிரதமர் திரு. நரேந்திர மோடி வெளியிட்டுள்ள செய்தியில், நமது சுற்றுச்சூழலைப் பாதுகாப்பது மற்றும் சிறந்த பூமியை உருவாக்குவதில் நமது உறுதிப்பாட்டை மீண்டும் உறுதி செய்வதற்கான சரியான நேரமாக இந்த நாள் அமைந்துள்ளதாகத் தெரிவித்துள்ளார். சுற்றுச்சூழலைப் பாதுகாப்பது தொடர்பான பணிகளை மேற்கொண்டுள்ள அனைத்து தனிநபர்கள் மற்றும் அமைப்புகளின் உறுதியான செயல்பாடுகளுக்கு வணக்கம் செலுத்துவதாக தனது செய்தியில் பிரதமர் தெரிவித்துள்ளார்.
உலக சுற்றுச்சூழல் தினத்தையொட்டி பிரதமர் வெளியிட்ட செய்தி :
``நமது சுற்றுச்சூழலைப் பாதுகாப்பது மற்றும் சிறந்த பூமியை உருவாக்குவதில் நமது உறுதிப்பாட்டை மீண்டும் உறுதி செய்வதற்கான சரியான நேரமாக இந்த நாள் அமைந்துள்ளது.
சுற்றுச்சூழலைப் பாதுகாப்பது தொடர்பான பணிகளை மேற்கொண்டுள்ள அனைத்து தனிநபர்கள் மற்றும் அமைப்புகளின் உறுதியான செயல்பாடுகளுக்கு நாம் வணக்கம் செலுத்துகிறோம்.
`மக்களை இயற்கையுடன் தொடர்புபடுத்துதல்' என்ற இந்த ஆண்டின் அடிப்படைக் கருத்து, நமக்குள்ளேயே தொடர்பு ஏற்படுத்திக் கொள்வதைத் தவிர வேறல்ல.''
ரெயில்வே அமைச்சகம்
ரயில் பாலங்கள் ஆய்வு மற்றும் பழுதுபார்த்தல்
இந்திய ரயில்வேயில் பாலங்களை ஆய்வு செய்வதற்கான சிறந்த முறை ஒன்று உள்ளது. பருவமழைக்கு முன்பு ஒரு முறையும், பருவமழைக்கு பின்னர் விரிவான ஆய்வு ஒரு முறையும் என இரு முறை அனைத்து பாலங்களும் ஆய்வு செய்யப்படுகின்றன. இது தவிர குறிப்பிட்ட பாலங்கள் அவற்றின் நிலையைப் பொறுத்து அடிக்கடி ஆய்வு செய்யப்படுகின்றன. ரயில் பாலங்களை பழுது பார்த்தல் / வலுப்படுத்துதல் / சீரமைப்பு / மறு உருவாக்கம் என்பது தொடர்ச்சியான நடைமுறை என்பதுடன் தேவைப்படும் போது அவற்றின் மூப்பு அடிப்படையில் இன்றி இந்த ஆய்வுகளின் போது முடிவு செய்யப்படுகிறது. இந்த சரிசெய்யும் நடவடிக்கைகள் நீண்ட காலம் எடுத்துக் கொள்ளும் என்றால் ஏற்ற பாதுகாப்பு நடவடிக்கைகளான வேக கட்டுப்பாடு நடைமுறைப் படுத்தப்படுவதற்கு, இத்தகைய பாலங்கள் தீவிரமாகக் கண்காணிக்கப்படுகின்றன. 01.04.2017 தேதியன்று மொத்தம் 3017 ரயில்வேபாலங்கள் பழுதுபார்க்க /வலுப்படுத்த / சீர் செய்ய / மீண்டும் கட்ட ஒப்புதல் அளிக்கப்பட்டுள்ளது.
மத்திய ரயில்வே துறை இணையமைச்சர் திரு. ராஜென் கோஹைன் மக்களவையில் இன்று கேள்வி ஒன்றுக்கு எழுத்துபூர்வமாக அளித்த பதிலில் இதனைத் தெரிவித்துள்ளார்.
அறிவியல் மற்றும் தொழில்நுட்பத்துறை
குருதி அழிவு சோகை, தசை நார் தேய்வுக்கு புதிய மரபணு சிகிச்சை
பெங்களூருவில் உள்ள இந்திய அறிவியல் நிறுவனத்தின் உதவி பேராசிரியரான திரு சந்தீப் ஈஸ்வரப்பா, மத்திய அறிவியல், தொழில்நுட்பத் துறையின் ஸ்வர்ண ஜெயந்தி உதவித்தொகைக்கு  தேர்ந்தெடுக்கப்பட்ட 21 நபர்களில் ஒருவராவார்.
தசை நார் தேய்வு, குருதி அழிவு சோகை, இரத்தம் உறையா நிலை போன்ற நோய்களுக்கு புதிய வகையான மரபணு சிகிச்சையை திரு சந்தீப் ஈஸ்வரப்பா முன்மொழிந்துள்ளார்.
இந்த நோய்களுக்குக் காரணமாக விளங்கும் மரபணு செயல்முறையை இந்தச் சிகிச்சையின் மூலம் கட்டுப்படுத்தலாம் என்று அவர் கூறுகிறார். திரு சந்தீப்பும், அவரது குழுவினரும் இதற்கான முயற்சிகளில் ஈடுபட்டுள்ளனர்.
ஸ்வர்ண ஜெயந்தி உதவித்தொகையின் மூலம், இவர்கள் தங்களது ஆராய்ச்சியை விரிவுபடுத்த முடியும். அவர்களது பணி வெற்றியடையும் பட்சத்தில், தசை நார் தேய்வு, குருதி அழிவு சோகை, இரத்தம் உறையா நிலை போன்ற நோய்களுக்கு புதுமையான தீர்வாக அமையும்.
இந்த ஆராய்ச்சி குறித்து மேலும் தெரிந்து கொள்ள, பேராசிரியர் சந்தீப் ஈஸ்வரப்பாவை sandeep[at]iisc[dot]ac[dot]in என்னும் மின்னஞ்சல் முகவரியில் தொடர்பு கொள்ளலாம்.
மேலும் விவரங்களுக்கு, இந்த ஆங்கில செய்திக் குறிப்பை படிக்கவும்
https://www.pib.gov.in/PressReleasePage.aspx?PRID=1673699
ஊரக வளர்ச்சி அமைச்சகம்
பிரதமரின் கிராம வீட்டு வசதித் திட்டத்தின் விவரங்களை இணையதளத்தில் அறியலாம் : அதற்கான கண்காணிப்புப் பலகையை தொடங்கி வைத்தார் மத்திய அமைச்சர் திரு கிரிராஜ் சிங்
பிரதமரின் கிராம வீட்டு வசதித் திட்ட அமலாக்கத்தை இணையளம் மூலம் கண்காணிக்கும் பலகை வசதியை மத்திய ஊரக மேம்பாட்டு மற்றும் பஞ்சாயத்து ராஜ் அமைச்சர் திரு கிரிராஜ் சிங் தொடங்கி வைத்தார். இந்த வசதியை அனைத்து தரப்பினரும் பார்த்து, பிரதமரின் வீட்டு வசதி திட்ட நடவடிக்கைகளைக் கண்காணிக்க முடியும். இந்த கண்காணிப்புப் பலகை வசதியை இணையளத்தில் மக்கள் பார்க்கும்படி மாற்ற வேண்டும் என அதிகாரிகளை, மத்திய அமைச்சர் கேட்டுக் கொண்டார்.
இந்தப் பலகை, வீட்டு வசதி திட்ட அமலாக்கத்தின் வெளிப்படைத்தன்மையை உறுதி செய்யும் என இந்நிகழ்ச்சியில் பேசிய மத்திய அமைச்சர் திரு கிரிராஜ் சிங் கூறினார். இந்த இணையளத்தின் இணைப்பு நாட்டில் அனைத்து கிராமத் தலைவர்கள் மற்றும் எம்.பி.க்களைச் சென்றடைய வேணடும் எனவும், அப்போதுதான் அவர்களால் இத்திட்டத்தைக் கண்காணிக்க முடியும் எனவும் அமைச்சர் கூறினார்.
இந்த கண்காணிப்புப் பலகையை பயனுள்ள வகையில் பயன்படுத்துவது தொடர்பான வழிகாட்டுதல்களை, மாநிலங்களுக்கு வழங்க வேண்டும் என ஊரக மேம்பாட்டுத்துறை செயலாளரை மத்திய அமைச்சர் கேட்டுக் கொண்டார்.
வட்டாரப் பிரதிநிதிகளுக்கு இந்தப் பலகைக்கான இணைப்பை வழங்கும் பொறுப்பை வட்டார அதிகாரியிடம் வழங்க வேண்டும் என அமைச்சர் கூறினார். இந்த இணையளத்தில் குறைகளைத் தெரிவிக்கும் வசதியை ஏற்படுத்திக் கொடுக்க வேண்டும் என தேசியத் தகவல் ஆணையத்தை அவர் கேட்டுக் கொண்டார்.
மேலும் விவரங்களுக்கு இந்த ஆங்கிலச் செய்தி குறிப்பைக் காணவும்:
https://www.pib.gov.in/PressReleasePage.aspx?PRID=1800355
மத்திய அமைச்சரவை
முக்கிய மூலப்பொருட்கள் இடைநிலை மருந்துகள் மற்றும் செயல்மிகு மருத்துவ பொருட்களை உள்நாட்டில் தயாரிப்பதை ஊக்குவிக்க அமைச்சரவை ஒப்புதல்
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில் கீழ்கண்ட திட்டங்களுக்கு ஒப்புதல் அளிக்கப்பட்டது:
1) மூன்று மொத்த மருத்துவ பூங்காக்களில் வரும் ஐந்தாண்டுகளில் பொது உட்கட்டமைப்பு வசதிகளுக்காக ரூ 3,000 கோடி மதிப்பில் மொத்த மருத்துவ பூங்கா மேம்படுத்துதல் திட்டம்.
2) முக்கிய மூலப்பொருட்கள் / இடைநிலை மருந்துகள் மற்றும் செயல்மிகு மருத்துவ பொருட்களை அடுத்த எட்டு ஆண்டுகளுக்கு உள்நாட்டிலேயே தயாரிப்பதை ஊக்குவிக்க ரூ 6,940 கோடி மதிப்பில் தயாரிப்புச் சார்ந்த ஊக்கத்தொகை திட்டம்.
(
குடியரசுத் தலைவர் செயலகம்
மகாராஷ்டிராவில் குடியரசுத் தலைவர்; மும்பை, ஆளுநர் மாளிகையில் புதிய தர்பார் மண்டபத்தைத் தொடங்கி வைத்தார்
மும்பையில் உள்ள ஆளுநர் மாளிகையில் புதிய தர்பார் மண்டபத்தை குடியரசுத் தலைவர் திரு ராம்நாத் கோவிந்த் தொடங்கி வைத்தார் .
இந்த நிகழ்ச்சியில் பேசிய குடியரசுத் தலைவர், மகாராஷ்டிரா ஆன்மீக பூமி என்பது போலவே, அநீதிக்கு எதிராக போராடும் வீரம் செறிந்த பூமியும் ஆகும். மகாராஷ்டிரா என்பது இந்தியாவின் மாபெரும் பொருளாதாரம் மற்றும் கலாச்சார மையமாகும். இந்த மாநிலம் திறமை மற்றும் இயற்கை அழகை கொண்டுள்ளது. இத்தகைய சிறப்புகள் காரணமாக நான் மட்டுமின்றி இந்தியாவிலிருந்தும், வெளிநாடுகளிலிருந்தும் ஏராளமான மக்கள் மகாராஷ்டிராவுக்கு மீண்டும் மீண்டும் வருகை தருகின்றனர்.
ஆனால், இந்த முறை எனது பயணம் வெறுமையான அனுபவத்தை கொண்டுள்ளது. ஒருவாரத்திற்கு முன் நான் நமது அன்புக்குரிய லதா தீதியை இழந்து விட்டோம். அவரைப் போன்ற மாபெரும் ஞானிகள் ஒரு நூற்றாண்டுக்கு ஒருமுறை மட்டுமே பிறக்கிறார்கள். லதா அவர்களின் இசை அமரத்துவம் வாய்ந்தது. இசைப் பிரியர்கள் அனைவரையும் அது ஆகர்ஷிக்கும்.
ஜனநாயக நடைமுறையில் நல்ல நிர்வாகத்தின் மிக முக்கியமான அம்சம் வெளிப்படைத்தன்மையாகும் என்று குடியரசுத் தலைவர் கூறினார். ஜனதா தர்பார் மூலம் அரசு அதிகாரிகள் மக்களுடன் தொடர்பு கொள்ளும் நடைமுறை பிரபலமாகி வருகிறது. இந்த வகையில் புதிய கட்டமைப்பு கொண்ட இந்த தர்பார் மண்டபம் புதிய இந்தியாவின், புதிய மகாராஷ்டிராவின், நமது துடிப்புமிக்க ஜனநாயகத்தின் அடையாளமாக இருக்கும் என்று குடியரசுத் தலைவர் தெரிவித்தார்.
சிறப்பு சேவைகள் மற்றும் கட்டுரைகள்
புதுச்சேரியில் தூய்மை மாரத்தான் போட்டி நடைபெற்றது
புதுச்சேரியில் 700 பேர் கலந்துகொண்ட தூய்மை மாரத்தான் போட்டி நாடு முழுவதும் செப்டம்பர் 15 ஆம் தேதி முதல் ”தூய்மையே சேவை-இரு வார” சிறப்பு நிகழ்ச்சிகள் நடைபெற்று வருகின்றன. அதன் ஒரு பகுதியாக இன்று புதுச்சேரியில் தூய்மை மாரத்தான் போட்டி நடைபெற்றது. புதுச்சேரி நகராட்சி மற்றும் உழவர்கரை நகராட்சி இணைந்து நடத்திய இந்த மாரத்தான் போட்டியை பொதுப்பணித் துறை அமைச்சர் திரு.க.லட்சுமி நாராயணன் முன்னிலையில் சட்டப்பேரவைத் தலைவர் திரு. ஆர்.செல்வம் கொடியசைத்து துவக்கிவைத்தார். இந்தப் போட்டியில் 113 மாற்றுப் பாலினத்தவர் உட்பட 700 பேர் கலந்து கொண்டனர். மாற்றுப் பாலினத்தவர் அதிக எண்ணிக்கையில் கலந்து கொண்டது என்பது அனைத்து பாலினங்களையும் உள்ளடக்கிய பாலினச் சமத்துவ நடவடிக்கையாக அமைந்தது குறிப்பிடத்தக்கது.
புல்வார் சாலைகளைச் சுற்றி ஐந்து கிலோமீட்டர் தூரம் ஓட வேண்டும் என்ற நிபந்தனையைப் பங்கேற்றோர் பூர்த்தி செய்தனர். ஆண்கள், பெண்கள் மற்றும் மாற்றுப் பாலினத்தவர் என மூன்று பிரிவுகளாகப் போட்டி நடத்தப்பட்டது. ஒவ்வொரு பிரிவிலும் முதல் பரிசு ரூபாய்10,000, இரண்டாம் பரிசு ரூபாய் 5,000 மற்றும் மூன்றாம் பரிசு ரூபாய் 3,000 வழங்கப்பட்டது. மாற்றுப் பாலினத்தவர் பிரிவில் மின்மினி, அஷ்மிதா மற்றும் யாஷிகா முறையே முதல் மூன்று பரிசுகளைப் பெற்றனர். பெண்கள் பிரிவில் சோனாலி, வைணவி மற்றும் விஷாலி ஆகியோரும் ஆன்கள் பிரிவில் முகிலன், கெளதம் மற்றும் செளந்தரராஜன் ஆகியோரும் முதல் மூன்று பரிசுகளைப் பெற்றனர்.
முதலமைச்சர் திரு.ந.ரங்கசாமி வெற்றி பெற்றவர்களுக்குப் பரிசுகளையும் சான்றிதழ்களையும் வழங்கினார். பின்னர் ஒரு நாள்-ஒரு மணி நேரம் தூய்மைப்பணி செய்வதற்கான உபகரணங்களையும் அவர் வழங்கினார்.
புதுச்சேரி நகராட்சி ஆணையர் திரு.எஸ்.சிவகுமார், உழவர்கரை நகராட்சி ஆணையர் திரு.ஏ.சுரேஷ்ராஜ் ஆகியோர் நிகழ்ச்சிக்கான ஏற்பாடுகளைச் செய்திருந்தனர்.